Foto’s: Drie sterf in kettingbotsing in Kaapse WynlandeReddingswerkers op die toneel. Foto: Verskaf Drie mense, onder wie ŉ tienjarige seun, is Dinsdagoggend in ŉ kettingbotsing in die Kaapse Wynlande dood en nog nege mense is beseer. Russel Meiring, woordvoerder van ER24, het gesê die botsing waarin vier voertuie betrokke was, het op die N1-snelweg tussen Worcester en Rawsonville plaasgevind. “Dit is nog nie duidelik wat tot die botsing gelei het nie. Paramedici van verskeie nooddienste is na die toneel ontbied en plaaslike owerhede moes die pad vir verkeer afsper,” het Meiring gesê. Meiring het gesê al vier voertuie het beduidende skade opgedoen en die vier wrakke is in die middel van die snelweg aangetref. “ŉ Vrou se liggaam is in een van die wrakke aangetref. ŉ Man asook ŉ seun en ŉ meisie, albei tien jaar oud, het buite die wrak gelê. Die seun was reeds dood. Die man en die meisie het kritieke beserings opgedoen.” Volgens Meiring is ŉ man se liggaam in ŉ ander motor se wrak gevind. Nóg ŉ man het buite dié voertuig gelê en was in ŉ kritieke toestand. “Ses ander mense het geringe tot matige beserings opgedoen en het op die toneel rondgeloop.” Paramedici het al die beseerdes op die toneel behandel voordat hulle onderskeidelik na die Mediclinic Worcester en Worcester- provinsiale hospitaal geneem is vir mediese behandeling. Owerhede was op die toneel om die oorsaak van die botsing te ondersoek.